У канцы 1942-га на Жыткаўшчыне гітлераўцам стала зусім няўтульна ад баявых дзеянняў партызан. Асабліва рашуча бiла ворага злучэнне Камарова (В.З. Каржа), якое ў пачатку 1943-га ўзнавіла савецкую ўладу ў Ленінскім раёне. Адначасова ажыццявіў смелы і ўпэўнены рэйд па камунікацыях ворага С.А. Каўпак. Нямецкае камандаванне адрэагавала: 12 лютага кінула вайсковае злучэнне да 8 тыс. чалавек з куляметамі, мінамётамі і пушкамі на барацьбу з народнымі мсціўцамі. Каты нiшчылi мірнае насельніцтва ва ўсім раёне. Ад iх зверстваў пацярпелі безабаронныя жыхары адразу 17 вёсак: 4805 чалавек былі спалены, з 2188 сялянскіх двароў зруйнавана 2179. Забіта фашыстамi ў гэтых вёсках 480 чалавек, вывезена на катаржную працу ў Нямеччыну 579 сяльчан. Фашысты вывезлі з сабой усю маёмасць, хлеб. Асабліва жудасны лёс напаткаў жыхароў Дзякавіцкага і суседняга Вятчынскага сельсаветаў.